**Төсөл**

**МОНГОЛ УЛСЫН ХУУЛЬ**

|  |  |  |
| --- | --- | --- |
| 2017 оны …. дугаар сарын .... -ний өдөр |  |  Улаанбаатар  Хот |

**НӨХӨН ҮРЖИХҮЙГ ДЭМЖИХ ЗОХИЦУУЛАЛТЫН**

**ТУХАЙ**

 **НЭГДҮГЭЭР БҮЛЭГ**

**Нийтлэг үндэслэл**

**1 дүгээр зүйл.Хуулийн зорилго**

1.1.Энэ хуулийн зорилго нь нөхөн үржихүйн эрүүл мэндийг хамгаалах, хүн амын өсөлтийг дэмжих зорилгоор үргүйдлийг эмчлэх, орчин үеийн нөхөн үржихүйд туслах аргыг ашиглах, хязгаарлах, хориглох, тухайн харилцаанд оролцогч талуудын эрх, хууль ёсны ашиг сонирхлыг хамгаалах, эрх зүйн үндсийг тогтооход оршино.

**2 дугаар зүйл.Нөхөн үржихүйг дэмжих зохицуулалтын тухай**

 **хууль тогтоомж**

2.1.**Нөхөн үржихүйг дэмжих зохицуулалтын тухай** хууль тогтоомж нь Монгол Улсын Үндсэн хууль[[1]](#footnote-1), Эрүүл мэндийн тухай хууль[[2]](#footnote-2), Донорын тухай хууль[[3]](#footnote-3) энэ хууль болон эдгээр хуультай нийцүүлэн гаргасан хууль тогтоомжоос бүрдэнэ.

2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

**3 дугаар зүйл.Хуулийн нэр томьёо**

3.1.Энэ хуульд хэрэглэсэн дараах нэр томьёог доор дурдсан утгаар ойлгоно:

3.1.1.”нөхөн үржихүйн эрүүл мэндийг хамгаалах” гэж хүн амын өсөлтийг дэмжих зорилгоор үргүйдлийг эмчлэх, нөхөн үржихүйд туслах аргыг хэрэгжүүлэхэд чиглэсэн анагаах ухаан, нийгэм, эдийн засгийн цогц арга хэмжээг;

 3.1.2.“эмнэлгийн мэргэжилтэн” гэж анагаах ухааны боловсрол олгох их, дээд сургууль, коллежийг төгссөн, мэргэжлийн үйл ажиллагаа эрхлэх зөвшөөрөл бүхий хүний их, бага эмч, үр хөврөл судлаач, сувилагч, эх баригч зэрэг мэргэжилтэнг;

3.1.3.”үргүйдэл” гэж хосууд жирэмслэлтээс хамгаалах арга хэрэглэхгүй, тогтмол бэлгийн харьцаанд нэг жил хүртэлх хугацаанд байгаа боловч жирэмслэхгүй тохиолдлыг;

3.1.4.”нөхөн үржихүйд туслах арга” гэж үр тогтох, хөгжих, бэхлэгдэх үйл явцын аль нэг үе шат, эсхүл бүх үе шатанд болон үр хөврөлийн эрт үеийн өсөлтийг эхийн биеийн гадна явуулахад шаардлагатай анагаах болон биоанагаах ухааны аргуудыг;

3.1.5.”бэлгийн эс” гэж эр болон эм хүний бэлгийн эсийг;

3.1.6.”үр хөврөл” гэж эр бэлгийн эс өндгөн эстэй нэгдэж 10 долоо хоног хүртэл хөгжсөнийг;

3.1.7.“хөлдөөсөн эс, үр хөврөл” гэж тусгай төхөөрөмжид тодорхой хугацаанд хөлдөөлгөсөн эр болон эм бэлгийн эс, үр хөврөлийг;

3.1.8.”үр цацах“ гэж үрийн шингэнээс идэвхитэй эр бэлгийн эсийг ялган умайн хөндийд цацахыг;

3.1.9.”үр шилжүүлэн суулгах” гэж сэдээлттэй болон сэдээлтгүй аргаар өндгөвчнөөс өндгөн эсийг ялган авч, өсгөврийн тусгай орчинд эр бэлгийн эстэй эвцэлдүүлэн үр тогтоож, үр хөврөл үүсгэн, эмэгтэйн умайн хөндийд шилжүүлэн суулгахыг;

3.1.10.”үр тогтолт” гэж өндгөн эс рүү эр бэлгийн эс нэвтрэн орж, удмын мэдээллээ солилцон, эвсэл үр үүсгэхийг;

3.1.11.”ураг” гэж үр тогтолт явагдсанаас хойш 57 дахь хоногоос төрөх хүртэлх хугацаанд өсөж байгаа организмыг;

3.1.12.“бэлгийн эсийн донор” гэж өөрийн бэлгийн эсийг нөхөн үржихүйд туслахад зориулан сайн дураар өгөгчийг;

3.1.13.”тээгч эх” гэж гэрлэгчдийн үр хөврөл, ургийг тээж, төлөөлөн төрөхөөр тохиролцсон, гэрээ байгуулсан ба шинээр төрөх хүүхдийг гэрлэгчдийн хүүхэд гэдгийг хүлээн зөвшөөрч, нөхөн үржихүйг дэмжих аргын дагуу жирэмсэн болсон эмэгтэйг;

3.1.14.”тээлгэгч” гэж эмнэлгийн дүгнэлтээр хүүхэд төрүүлэх боломжгүй болох нь тогтоогдсон, албан ёсоор төлөөлөн төрөх тухай тээгч эхтэй тохиролцсон буюу гэрээ байгуулсан, үр хөврөлөө тээлгэхийг хүлээн зөвшөөрсөн гэрлэгчдийг;

3.1.15. “гэрлэгчид” гэж [[4]](#footnote-4)Гэр бүлийн тухай хууль4-ийн 3.1.3-т заасныг;

 3.1.16.”садангийн хүн” гэж[[5]](#footnote-5)Гэр бүлийн тухай хууль4-ийн 3.1.6-д заасныг;

**4 дүгээр зүйл.Нөхөн үржихүйг дэмжих зохицуулалтын**

 **үйл ажиллагаанд баримтлах зарчим**

4.1.Нөхөн үржихүйн эрүүл мэндийг хамгаалах, туслах аргыг ашиглах, хориглох, хязгаарлах, тээгч эхийн зохицуулалтын үйл ажиллагаанд дараах зарчмыг баримтална:

4.1.1.хүний эрхийг дээдлэх;

4.1.2.хүүхдийн эсэн мэнд амьдрах эрхийг хангах;

4.1.3.хүмүүнлэг, энэрэнгүй байх;

4.1.4.ялгаварлан гадуурхахгүй байх;

4.1.5.аюулгүй байдлыг хангах;

4.1.6.хувь хүний нууцыг хамгаалах;

4.1.7.сайн дурын байх;

4.1.8.зориулалтын бусаар ашиглах, эс, эд, эрхтэнг зориуд үүсгэж худалдахгүй байх;

4.1.9.Монгол Улсын үндэсний аюулгүй байдал, бусдын эрх, эрх чөлөө, эрүүл мэнд, үндэсний зан суртахуунд харшлахгүй байх.

**ХОЁРДУГААР БҮЛЭГ**

**НӨХӨН ҮРЖИХҮЙГ ДЭМЖИХ ЗОХИЦУУЛАЛТЫН**

**ТАЛААРХ ҮЙЛ АЖИЛЛАГААНЫ УДИРДЛАГА,**

**ЗОХИОН БАЙГУУЛАЛТ**

 **5 дугаар зүйл.Нөхөн үржихүйг дэмжих зохицуулалтын талаарх**

 **үйл ажиллагааг удирдан зохион байгуулах удирдлагын тогтолцоо**

5.1.Нөхөн үржихүйн эрүүл мэндийг хамгаалах, хүн амын өсөлтийг дэмжих, нөхөн үржихүйг дэмжих зохицуулалтын үйл ажиллагааны удирдлагын тогтолцоо нь Засгийн газар, эрүүл мэндийн асуудал хариуцсан төрийн захиргааны төв байгууллага болон зөвлөл/алба, нэгж, тусгай зөвшөөрөл бүхий эрүүл мэндийн байгууллагын удирдлагаас бүрдэнэ.

5.2.Нөхөн үржихүйд туслах аргаар тусламж үйлчилгээ үзүүлэх мэргэшсэн эрүүл мэндийн байгууллагын тусгай зөвшөөрөл, магадлан итгэмжлэлийн асуудлыг[[6]](#footnote-6)Эрүүл мэндийн тухай хууль5, Эмнэлгийн тусламж үйлчилгээний тухай хууль6-иар зохицуулна. Донорын тухай[[7]](#footnote-7)

5.3.Нөхөн үржихүйн эрүүл мэндийг хамгаалах, нөхөн үржихүйд туслах аргыг хэрэгжүүлэх эрүүл мэндийн байгууллагын чиг үүрэг, үйл ажиллагааг зохицуулах, арга зүйн удирдлагаар хангах, хяналт тавих чиг үүрэг бүхий Зөвлөл/алба, нэгжийг байгуулж болно.Зөвлөл/алба, нэгж байгуулан ажиллуулах журам, үйл ажиллагааны чиглэлийг төрийн захиргааны төв байгууллагаас батална.

 **6 дугаар зүйл.Нөхөн үржихүйн эрүүл мэндийг хамгаалах**

 **талаархи Засгийн газрын бүрэн эрх**

6.1.Нөхөн үржихүйн эрүүл мэндийг хамгаалах талаар Засгийн газар дараах бүрэн эрхийг хэрэгжүүлнэ:

6.1.1.нөхөн үржихүйн эрүүл мэндийг хамгаалах, өсөлтийг дэмжих, үргүйдлийн шалтгаан- хүчин зүйлийг тогтоон эмчилгээний нөхөн үржихүйд туслах аргыг ашиглах талаар баримтлах бодлогыг батлах, хэрэгжилтэд хяналт тавих;

6.1.2.нөхөн үржихүйн эрүүл мэндийг хамгаалах, нөхөн үржихүйг дэмжих зохицуулалт, туслах аргыг хэрэгжүүлэх асуудлаар өөрийн бүрэн эрхийн хүрээнд Засгийн газар хоорондын болон олон улсын байгууллагатай гэрээ, хэлэлцээр хийх;

6.1.3.үргүйдлийн эмчилгээ, нөхөн үржихүйд туслах аргыг ашиглах болон мэргэшсэн тусламж үйлчилгээ, түүнтэй холбогдон гарах зардлын санхүүжилтийн эх үүсвэрийг шийдвэрлэх;

6.1.4.хууль тогтоомжид заасан бусад эрх, үүрэг.

**7 дугаар зүйл.Эрүүл мэндийн асуудал эрхэлсэн төрийн захиргааны**

 **төв байгууллагын бүрэн эрх**

7.1.Нөхөн үржихүйн эрүүл мэндийг хамгаалах, нөхөн үржихүйг дэмжих зохицуулалтын туслах аргыг хэрэгжүүлэх ажлын хүрээнд эрүүл мэндийн асуудал хариуцсан төрийн захиргааны төв байгууллага дараах бүрэн эрхийг хэрэгжүүлнэ:

 7.1.1.хууль тогтоомжийн хэрэгжилтийг зохион байгуулах;

7.1.2.нөхөн үржихүйд туслах аргыг ашиглан үргүйдлийг эмчлэх, тээгч эхийн зохицуулалтын үйл ажиллагаа болон түүнийг удирдан явуулж байгаа эмчлэх үйл ажиллагааны зөвшөөрөл бүхий мэргэжлийн эмч, үр хөврөл судлаачийн ажиллагаанд хяналт тавих;

7.1.3.нөхөн үржихүйг дэмжих зохицуулалтын үйл ажиллагаа явуулах тусгай зөвшөөрөл бүхий эмнэлгийн байгууллагыг арга зүйн удирдлагаар хангах, мэдээлэл судалгааны нэгдсэн сан бүрдүүлэх, холбогдох журам батлах;

7.1.4.нөхөн үржихүйд туслах аргыг ашиглан үргүйдлийг эмчлэх, тээгч эхийн зохицуулалтын тусламж, үйлчилгээний стандарт, оношилгоо, эмчилгээний удирдамж, заавар, журмыг нотолгоонд суурилсан, олон улсад хүлээн зөвшөөрөгдсөн удирдамжид нийцүүлэн тухай бүр боловсруулж батлах;

7.1.5.нөхөн үржихүйн эрүүл мэндийг хамгаалах, үргүйдлийг эмчлэх, нөхөн үржихүйд туслах аргыг ашиглахтай холбоотой харилцаанд талуудын хамрагдах шаардлагатай үзлэг оношилгоо, эмнэлгийн нарийн шинжилгээний жагсаалт, төрөл болон төлбөр хураамжийн дээд хязгаарыг тогтоох;

7.1.6.нөхөн үржихүйд туслах аргыг ашиглах явцад шаардлагатай үйлчилгээ, тусламжийн хөнгөлөлтийг эрүүл мэндийн даатгалын үйлчилгээнд хамруулах, үзүүлэлтийг харгалзан гүйцэтгэлд тулгуурлан санхүүжүүлэх аргачлалын төслийг холбогдох байгууллагатай хамтран боловсруулан батлуулах;

7.1.7.хуульд заасан бусад бүрэн эрх.

**8 дугаар зүйл.Эрүүл мэндийн байгууллага, эмнэлгийн**

 **мэргэжилтний эрх үүрэг**

8.1.Үргүйдлийг эмчлэх, нөхөн үржихүйн туслах аргыг ашиглах, донорын бэлгийн эс авах, хадгалах, үр хөврөлийг шилжүүлэн суулгах зэрэг ажилбарыг мэргэжлийн үйл ажиллагаа эрхлэх тусгай зөвшөөрөлтэй эмнэлгийн байгууллагад эмчлэх үйл ажиллагааны зөвшөөрөл бүхий эмч, үр хөврөл судлаач болон мэргэжлийн баг хариуцан гүйцэтгэнэ.

8.2.Эрүүл мэндийн байгууллага нь дараах эрх, үүргийг хэрэгжүүлнэ:

 8.2.1.нөхөн үржихүйн эрүүл мэндийг хамгаалах, хүн амын өсөлтийг дэмжих зорилгоор үргүйдлээс урьдчилан сэргийлэх, үргүйдлийг эмчлэх нөхөн үржихүйн туслах аргыг ашиглах зорилгоор тусгай зөвшөөрлийн дагуу мэргэшсэн тусламж, үйлчилгээг стандартын дагуу үзүүлэх;

 8.2.2.нөхөн үржихүйд туслах аргыг ашиглан үргүйдлийг эмчлэхтэй холбоотой судалгаа, шинжилгээг хийж, үр дүнгийн гүйцэтгэл, тайлан мэдээллийг төрийн захиргааны төв байгууллага болон зөвлөл, нэгж /алба/-д тухай бүр мэдээлэх;

 8.2.3.нөхөн үржихүйд туслах аргын тусламжтайгаар үр хөврөлийг шилжүүлэн суулгах явцад урагт гарч болох өвчин, эмгэг болон тээгч эхэд тохиолдож болох хүндрэл, эрсдлийн талаар урьдчилан тайлбарлан таниулах, авах арга хэмжээг төлөвлөх;

 8.2.4.нөхөн үржихүйн эрүүл мэндийг хамгаалах, үргүйдлээс урьдчилан сэргийлэх, нөхөн үржихүйд туслах аргын талаар олон нийтэд мэдээлэх, таниулах ажлыг боловсролын болон хэвлэл мэдээллийн байгууллагатай хамтран зохион байгуулах;

8.2.5.үргүйдлийг эмчлэх, нөхөн үржихүйд туслах арга, эмчилгээний шинэ технологийг холбогдох байгууллагын зөвшөөрлийн дагуу үйл ажиллагаандаа нэвтрүүлэх.

 8.3.Эмнэлгийн мэргэжилтэн нь донор болон захиалагч, үйлчлүүлэгч, тээгч эхийн нууцыг хадгалж, донорын шинжилгээний явцад илэрсэн эмгэг өөрчлөлтийг зөвхөн өөрт нь мэдээлнэ.

8.4.Эмнэлгийн мэргэжилтэнд дараах үйл ажиллагаа явуулахыг хориглоно.

8.4.1.донор бэлгийн эс, үр хөврөлийг шилжүүлэн суулгах ажилбар гүйцэтгэхэд оролцсон эмнэлгийн мэргэжилтэн нь үзүүлсэн үйлчилгээнийхээ төлөө донор болон тэдний ар гэрээс нэмэлт төлбөр, урамшуулал авах;

8.4.2.хүний үр хөврөл, бэлгийн эсийг сольж үр шилжүүлэн суулгах, өөр зорилгоор ашиглах, хадгалах;

8.4.3.тээгч эх болох эмэгтэйг эрж хайх эсвэл хэн нэгэн эмэгтэйг тээгч эх болоход нөлөөлөх, зуучлах;

8.4.4.ашиг олох зорилгоор үр шилжүүлэн суулгах үйл ажиллагааг сурталчлах;

8.4.5.нөхөн үржихүйд туслах аргаар жирэмсэлсэн эхийн болон тээгч эхийн жирэмсний хугацаанд түүний өөрийн болон итгэмжлэгдсэн төлөөлөгчийн бичгээр өгсөн зөвшөөрөлгүйгээр үр хөндөлт хийх;

8.4.6.мэргэжлийн стандартын шаардлага хангасан байгууллага, эмч, эмнэлгийн ажилтнаас өөр иргэн нөхөн үржихүйн туслах аргын тусламж үйлчилгээ үзүүлэх, баталгаа өгөх, эр бэлгийн эс, өндгөн эс, үр хөврөлийг ашиглах, үр хөврөлийг зогсоохыг хориглоно.

**ГУРАВДУГААР БҮЛЭГ**

**ҮРГҮЙДЭЛ,ТҮҮНИЙ ТУСЛАМЖ ҮЙЛЧИЛГЭЭ**

 **НӨХӨН ҮРЖИХҮЙН ТУСЛАХ АРГЫН ТӨРӨЛ**

**9 дүгээр зүйл.Үргүйдэл, түүний тусламж үйлчилгээ**

**9.1.Ү**ргүйдлийг оношлон тогтоох, урьдчилан сэргийлэх, эмчлэх, шаардлагатай тусламж үйлчилгээг тусгай зөвшөөрөл бүхий мэргэшсэн байгууллага үзүүлнэ.

9.2.Нөхөн үржихүйд туслах аргыг ашиглахтай холбоотой харилцаа сайн дурын байна.

9.3.Ашиг олох, шинжлэх ухааны бус зориулалтаар судалгаа шинжилгээ, туршилт хийх зорилгоор үргүйдэл, түүний эмчилгээний тусламж үйлчилгээ болон нөхөн үржихүйд туслах аргыг ашиглахыг хориглоно.

9.4.Үргүйдэл, түүний эмчилгээ, нөхөн үржихүйд туслах аргыг хууль бусаар ашиглах, тээгч эхийн зохицуулалтын харилцааг ашиг орлогын эх үүсвэр болгох, түүнийг тулган шаардахыг хориглоно.

 **10 дугаар зүйл. Нөхөн үржихүйд туслах аргын төрөл**

10.1.Нөхөн үржихүйд туслах арга нь дараах төрөлтэй байна.

10.1.1.үр цацах

10.1.2.үр шилжүүлэн суулгах

10.1.3.тээгч эхээр хүүхэд тээлгэж төрүүлэх

 10.2.Шинжлэх ухаанаар баталгаажсан, хуулиар хориглоогүй бусад аргыг холбогдох байгууллагын тусгай зөвшөөрлийн дагуу хэрэглэж болно.

**11 дүгээр зүйл.Бэлгийн эс авах, үр хөврөл, түүнийг хадгалах,**

 **хөлдөөх, гэсгээж суулгах, устгахтай холбогдсон**

 **харилцаанд тавигдах ерөнхий шаардлага**

11.1.Нэг донорын бэлгийн эсийг зөвхөн нэг удаагийн төрөлтөд ашиглахыг зөвшөөрнө.

11.2.Бэлгийн эс, өндгөн эс, үр хөврөлийг хадгалахдаа тухайн иргэний зөвшөөрлөөр тодорхой хугацаанд хөлдөөх аргыг ашиглана.Хөлдөөсөн бэлгийн эс ба үр хөврөлийг эмчлүүлэгчийн зөвшөөрлөөр үр шилжүүлэн суулгах ажилбарт ашиглана.

11.3.Донороос бэлгийн эс авах, шинжлэх, боловсруулах, хадгалах, шилжүүлэн суулгах, устгах болон сургалтад хэрэглэх журмыг эрүүл мэндийн асуудал эрхэлсэн Засгийн газрын гишүүн батална.

11.4.Үр хөврөлийг анх үүсгэсэн зориулалтаас нь өөрөөр ашиглахыг хориглоно.

11.5.Хоёроос дээш хүний генийн үйл явцыг нэг үр хөврөлд ашиглах, хүний эсийг өөр төрлийн эстэй холих, зарах, хадгалах, үйлдвэрлэхийг хориглоно.

11.6.Бэлгийн эсийг үр шилжүүлэн суулгахаас бусад үйл ажиллагаанд ашиг олох зорилгоор ашиглахыг хориглоно.

11.7.Судалгаа шинжилгээний зориулалтаар 14 хоногоос дээш боловсорсон үр хөврөлийг ашиглахыг хориглоно. Үр хөврөлийн хугацаанд /насанд/ хөлдөөсөн үр хөврөлийн хугацааг тооцохгүй.

11.8.Бэлгийн эсийг болон үр хөврөлийг худалдаж авах, худалдахыг санал болгох, худалдах, ашиг олох зорилгоор экспортолж, импортлохыг хориглоно.

 **12 дугаар зүйл.Донороос бэлгийн эс авах**

**12.1.Энэ хуульд заасны дагуу бэлгийн эс өгөх зөвшөөрлөө бичгээр гаргасан донороос түүний эрүүл мэнд, нэр хүндэд хохирол учруулахгүйгээр бэлгийн эсийг авна.**

**12.2.Амьгүй донороос бэлгийн эсийг авахад** [[8]](#footnote-8)Донорын тухай хууль7**-ийн 11 дүгээр зүйлд заасныг баримтална.**

**13 дугаар зүйл.Үр цацах, үр шилжүүлэн суулгах аргыг ашиглах**

 **үеийн ерөнхий нөхцөл**

13.1.Гэрлэгчдийн үргүйдлийг эмчлэх эмчилгээний аргыг сонгохдоо талуудын бичгээр гаргасан зөвшөөрлийг үндэслэнэ.

13.2.Талуудын зөвшөөрлөөр үр цацах, үр шилжүүлэн суулгах аргыг ашиглах үед хүйс сонголт хийгдэхгүй.

13.3.Бэлгийн эс нь үр тогтоох чадваргүй нь тогтоогдвол тухайн иргэний санал, зөвшөөрлөөр садангийн хүний бэлгийн эсийг донор болгон ашиглаж өсгөврийн орчинд үр тогтоон суулгаж болно.

13.4.Бэлгийн эс, үр хөврөлийг эзэмшигч /эхнэр, нөхөр/-ийн нэг нь бэлгийн эсээ үр хөврөлдөө ашиглахаас өмнө болон ашиглах явцдаа эрх зүйн чадамжгүй гэж тооцогдсон болон нас барсан тохиолдолд түүний хуулийн дагуу гэрчлүүлсэн гэрээслэлд зааснаас өөр зориулалтаар ашиглахыг хориглоно. Хэрэв хоёул эрх зүйн чадамжгүй гэж тооцогдсон болон нас барсан тохиолдолд бэлгийн эс, үр хөврөлийг хуулийн дагуу устгана.

13.5.Хүний үр хөврөл болон бэлгийн эсийг хууль бус аргаар хүсэл зоригоос нь гадуур авах, хууран мэхлэх замаар үр шилжүүлэн суулгахыг хориглоно.

 **ДӨРӨВДҮГЭЭР БҮЛЭГ**

**ТЭЭГЧ ЭХЭЭР ХҮҮХДИЙГ ТӨЛӨӨЛӨН**

**ТӨРҮҮЛЭХ ХАРИЛЦАА ҮҮСЭХ ҮНДЭСЛЭЛ,**

 **НӨХЦӨЛ, ТАЛУУДЫН ЭРХ, ҮҮРЭГ**

**14 дүгээр зүйл.Тээгч эхээр хүүхдийг төлөөлөн төрүүлэх**

 **харилцаанд тавигдах ерөнхий шаардлага**

14.1.Эмнэлгийн байгууллагын дүгнэлтээр дараах эрүүл мэндийн шалтгаанаар өөрөө жирэмслэх, ураг тээх, хүүхэд төрүүлэх чадваргүй нь тогтоогдсон эмэгтэйд тээгч эхээр дамжуулан хүүхэдтэй болохыг зөвшөөрнө.

 14.1.1.умайн эмгэгтэй; /умайн хөндийн наалдац, умайн хатингиршил/

 14.1.2.төрөлхийн эсхүл олдмол умайн гажигтай;

 14.1.3.үр хөврөлийг давтан шилжүүлэн суулгалт амжилтгүй болсон, эсхүл шилжүүлэн суулгахад жирэмслэхгүй байгаа;

 14.1.4.зуршсан зулбалттай байх;

 14.1.5.төрөх үеийн болон умайд ажилбар хийх үеийн хүндрэлээс шалтгаалсан цус алдалтын улмаас амь насны заалтаар умайг тайруулсан бол;

 14.1.6.бага аарцгийн эрхтнүүдийн хорт хавдар, түүний үсэрхийллийн улмаас умайг тайруулсан бол;

 14.1.7.тухайн эмэгтэй жирэмсэн болсон үед гарах дасан зохицлын өөрчлөлтийг бие махбодийн хувьд дааж чадахгүй, жирэмслэлтийн улмаас амь насанд нь аюул учрахаар бол;

14.2.Тээгч эхээр хүүхэд төлөөлөн төрүүлэх харилцааны захиалагч тал нь зөвхөн гэрлэгчид /цаашид “захиалагч” гэх/ байх бөгөөд талууд эрх зүйн бүрэн чадамжтай байна.

14.3.Захиалагч нь тээгч эх болох хүнийг хоёр талын садангийн хүнээс тэргүүн ээлжинд сонгох бөгөөд тохирох хүн байхгүй тохиолдолд талуудын харилцан бичгээр үйлдсэн зөвшөөрлийн дагуу тээгч эхийг сонгоно.

14.4.Тээгч эх нь хүүхдийг тээж эхэлснээс хүүхдийг төрүүлэн захиалагчид хүлээлгэн өгөх хүртэл тээгч эхийн үүргийг хүлээнэ.

14.5.Тээгч эхийн үүрэг хүлээх хугацаанд бусад жирэмсэн эхийн адил нийгмийн халамж, үйлчилгээ авах, хөдөлмөрийн эрх зүйн харилцаанд тэгш эрхтэй байна.

14.6.Талууд эрүүл мэндийн болон сэтгэцийн эрүүл мэндийн үзлэгт бүрэн хамрагдсан байна.

14.7.Талууд хуулийн болон сэтгэл зүйн зөвлөгөө авсан байна.

14.8.Тээгч эхээр хүүхдийг төлөөлөн төрүүлж захиалагч гэр бүлд хүлээлгэн өгөхөөс өмнө Гэр бүлийн тухай хуулийн 25 дугаар зүйлийн 25.5 дахь хэсэгт заасан нөхцөл байдал үүссэн бол хүүхдийн эрх ашиг, сонирхлыг сум, дүүргийн Засаг дарга хамгаална.

**15 дугаар зүйл.Тээгч эхэд тавигдах шаардлага, эрх үүрэг**

15.1.Дараах шаардлагыг хангасан хүнийг тээгч эх болохыг зөвшөөрнө.

15.1.1.тээгч эх болохыг зөвшөөрсөн эмэгтэй нь 23-аас 35 хүртэлх настай байх;

15.1.2.өөрийн төрүүлсэн хоёр хүртэлх насны нэгээс доошгүй хүүхэдтэй бөгөөд эрүүл өсөн бойжиж байгаа нь эрүүл мэндийн байгууллагын дүгнэлтээр тогтоогдсон байх;

15.1.3.тээгч эх болохыг сайн дурын үндсэн дээр зөвшөөрсөн тухай бичгээр мэдэгдсэн байх;

15.1.4.тээгч эх нь хуулийн дагуу гэрлэлтээ бүртгүүлсэн бол түүний нөхөр, насанд хүрсэн хүүхдээс бичгээр зөвшөөрөл авсан байх;

15.1.5.захиалагч болон тухайн ажилбарыг гүйцэтгэх эрүүл мэндийн байгууллагатай гэрээ байгуулах;

15.1.6.захиалагч, даатгалын байгууллагатай хамтарсан гэрээ байгуулж, амь насны болон бусад даатгалд даатгуулсан байх;

 16.2.Тээгч эх нь дараах эрх үүрэгтэй.

 16.2.1.тээгч эх нь шаардлагатай эрүүл мэндийн үзлэгт тогтмол хамрагдах, жирэмсний хугацаанд эмчийн хяналтанд байх;

 16.2.2.урагт сөргөөр нөлөөлөх үйлдэл хийх, эрүүл мэндэд харшлах бараа бүтээгдэхүүн хэрэглэхгүй байх;

 16.2.3.ургийн өсөлт бойжилт, өөрийн биеийн эрүүл мэндийн талаар захиалагчид үнэн зөв мэдээлэл өгөх, шаардлагатай шинжилгээнд хамрагдаж, эмчилгээ үйлчилгээ авах;

 16.2.4.өөрийн эрүүл аюулгүй орчинд амьдрах эрхээ баталгаажуулж, гэрээгээр хүлээсэн үүргээ биелүүлэх;

 16.2.5.захиалагч талыг гэрээгээр хүлээсэн үүргээ биелүүлэхийг шаардах.

**17 дугаар зүйл.Захиалагч эцэг, эхэд тавигдах шаардлага, эрх үүрэг**

17.1.Захиалагч эцэг, эх нь дараах шаардлагыг хангасан байна.

17.1.1.гэрлэгчид таван жилийн турш гэр бүлийн харилцаатай байсан боловч хүүхэдтэй болох боломжгүй болох нь эмнэлгийн байгууллагын дүгнэлтээр тогтоогдсон байх;

17.1.2.гэрлэгчид нь 23-аас 55 хүртэлх настай байх бөгөөд тээгч эхээр төлөөлөн төрүүлэх талаар харилцан хүсэл сонирхол нэгтэй байгаагаа бичгээр илэрхийлсэн байх;

17.1.3.тээгч эхэд төлөхөөр гэрээнд тусгагдсан зардал, нөхөн төлбөрийг төлөх санхүүгийн эх үүсвэр, тогтмол орлоготой байх;

17.1.4.хүүхдийг төрсний дараа тэжээн тэтгэх, өсгөн хүмүүжүүлэх сэтгэл зүйн болон бусад бэлтгэлийг хангасан байх;

 17.2.Захиалагч эцэг, эх дараах эрх үүрэгтэй.

 17.2.1.тээгч эхийг шаардлагатай эрүүл мэндийн үзлэгт тогтмол хамруулж, эмчийн хяналтанд байлгах;

 17.2.2.ургийн өсөлт бойжилтонд сөргөөр нөлөөлөх нөхцөл байдлыг урьдчилан судалж, гэрээнд нэмэлт, өөрчлөлт оруулах;

 17.2.3.ургийн өсөлт бойжилт, холбогдох шинжилгээ, оношилгоо, эмчийн үзлэгийн талаар үнэн зөв мэдээлэл авах, шаардлагатай шинжилгээнд хамрагдах;

 17.2.4.хууль болон гэрээгээр хүлээсэн үүргээ биелүүлэх;

17.2.5.тээгч эхийн хүүхдийг төлөөлөн төрүүлэх үйл явцад байнгын хяналт тавьж, тээгч эхэд хууль болон гэрээгээр хүлээсэн үүргээ биелүүлэхийг шаардах.

**18 дугаар зүйл.Тээгч эхээр хүүхдээ төлөөлөн төрүүлэх тухай**

 **гэрээнд тавигдах шаардлага, ерөнхий нөхцөл**

18.1.Захиалагч болон тээгч эхийн талууд харилцан тохиролцож бичгээр гэрээ байгуулна. Гэрээ нь[[9]](#footnote-9)Иргэний хууль8-д заасан гэрээний нийтлэг шаардлагыг хангасан байна.

18.2.Гэрээг тээгч эх үр хөврөлийг шилжүүлэн суулгаж, жирэмсэн болохоос өмнө байгуулна.

18.3.Гэрээнд дараах асуудлыг тусгана:

18.3.1.тээгч эхэд үр хөврөлийг шилжүүлэн суулгах, тээгч эхийн жирэмсний хяналт, төрөх эмнэлгийн байгууллагын талаарх мэдээлэл;

18.3.2.тээгч эхийн жирэмсний хугацаан дахь материаллаг хангамжтай холбоотой зардал, эсхүл түүний эрүүл мэндэд учирч болох хохирлыг нөхөн төлөх, түүний нөхцөл;

18.3.3.тээгч эхэд төлөх нөхөн төлбөр;

18.3.4.хүүхэд эрүүл төрөөгүй тохиолдолд талуудын хүлээх үүрэг;

18.3.5.хүүхдийг төлөөлөн төрүүлсний дараа хүүхдийн эцэг эхэд нь хүлээлгэн өгөх харилцаа, хугацаа:

18.3.6.тээгч эхийн амь насны болон бусад даатгал;

18.3.7.талууд гэрээгээр хүлээсэн үүргээ биелүүгээгүй тохиолдолд маргааныг хэргэн шийдвэрлэх;

18.3.9.энэ хуулийн 14 дүгээр зүйлийн 14.9-д заасан нөхцөл байдал үүссэн тохиолдолд хэрхэн шийдвэрлэх;

18.3.10.гэр бүл салсан тохиолдолд захиалагч эцэг, эхийн гэрээгээр хүлээсэн үүрэг хэвээр хадгалагдах бөгөөд энэ үүргээ хэрхэн хэрэгжүүлэх талаар харилцан тохиролцоогүй бол түүнийг шүүхээр шийдвэрлүүлэх;

18.3.11.шаардлагатай бол гэрээний нууцыг хадгалах;

18.4.Тээгч эхээр төрсөн хүүхдийг[[10]](#footnote-10)[[11]](#footnote-11)Иргэний бүртгэлийн тухай хууль9-д заасан журмын дагуу иргэний гэр бүлийн байдлын бүртгэлд бүртгэж, гэрчилгээ олгоно.

**19 дүгээр зүйл.Тээгч эхээр хүүхэд төрүүлэх харилцааны нууцлал**

19.1.Тээгч эхээр хүүхэд төрүүлэх харилцааны нууцыг мэдэж байгаа албан тушаалтан, бусад этгээд түүнийг хадгалах үүрэгтэй.

19.2.Тээгч эх болон захиалагчийн зөвшөөрөлгүйгээр нууцыг задруулсан бол нууцыг задруулсан этгээд хууль тогтоомжид заасан хариуцлага хүлээнэ.

**20 дугаар зүйл.Тээгч эхээр хүүхэд төрүүлэх харилцаанд хориглох зүйл**

20.1.Тээгч эхээр хүүхэд тээлгэн төрүүлэх харилцаанд дараах зүйлийг хориглоно.

20.1.1.энэ хуульд заасан шаардлагыг хангахгүй этгээд тээгч эх болон захиалагч болох;

20.1.2.арилжааны зорилгоор хүүхэд тээх, тээлгэх;

20.1.3.гэрээгээр хүлээсэн үүргээ биелүүлэхгүй байх, хууль бус шаардлага тавих;

20.1.4.тээгч эх нь төлөөлөн тээх үүргээс гадна өндгөн эсийн донор байх;

20.1.5.тээгч эх нь эрүүл мэндийн байгууллагын ажилтантай үгсэн хуйвалдаж, ургийг тээх явцад захиалагчийг хууран мэхлэх, нэмэлт нөхөн төлбөр шаардах;

20.1.6.тээгч эх ургийг тээж байх явцад гэрээг захиалагчийн санаачлагаар цуцлах;

20.1.7.тээгч эхийн зүгээс хүүхдийг төлөөлөн төрүүлсэний дараа хүүхдийг барьцаалах, илүү нэмэлт төлбөр шаардах;

20.1.8.тээгч эх хүүхдийг төлөөлөн төрүүлсний дараа хүүхдийг захиалагч эцэг, эхэд хүлээлгэн өгөхөөс татгалзах;

20.1.9.талууд нь төрүүлэх хүүхдийн хүйсийг урьдчилан тохиролцох;

 20.1.10.хүүхэд ямар нэг төрөлхийн гажигтай эсхүл удамшлын өвчин эмгэгтэй байх, төрсөн хүүхэд таалагдахгүй байх зэрэг шалтгаанаар захиалагч тээгч эхээс хүүхдийг авахаас татгалзах, орхих, хаях;

20.1.11.гадаадын иргэн, харьяалалгүй хүн Монгол Улсын иргэнээр хүүхэд тээлгэх, тээгч эх болохыг хориглоно.

**ТАВДУГААР БҮЛЭГ**

**Бусад зүйл**

**21 дүгээр зүйл.Хуулийн хэрэгжилтэд хяналт тавих**

21.1.Нөхөн үржихүйн туслах аргыг хэргэлэх, донороос бэлгийн эс авах, шинжлэх, боловсруулах, хадгалах, тээвэрлэх, шилжүүлэн суулгахтай холбогдсон хууль тогтоомж, эрх бүхий байгууллагаас баталсан журмын хэрэгжилтэд эрүүл мэндийн асуудал хариуцсан төрийн захиргааны төв байгууллага, мэргэжлийн хяналтын байгууллага хяналт тавина.

**22** **дугаар зүйл.Хууль зөрчигчид хүлээлгэх хариуцлага**

22.1.Энэ хуулийг зөрчсөн албан тушаалтны үйлдэл нь гэмт хэргийн шинжгүй бол[[12]](#footnote-12)Төрийн албаны тухай хууль10-д заасан хариуцлага хүлээлгэнэ.

22.2.Энэ хуулийг зөрчсөн хүн, хуулийн этгээдэд[[13]](#footnote-13)Эрүүгийн хууль11 эсхүл [[14]](#footnote-14)Зөрчлийн тухай хууль12-д заасан хариуцлага хүлээлгэнэ.

**23 дугаар зүйл.Хууль хүчин төгөлдөр болох**

23.1.Энэ хуулийг 2018 оны 01 дүгээр сарын 01-ний өдрөөс эхлэн дагаж мөрдөнө.

ГАРЫН ҮСЭГ

1. Монгол Улсын Үндсэн хууль “Төрийн мэдээлэл” эмхэтгэлийн 1992 оны 01 дүгээрт нийтлэгдсэн. [↑](#footnote-ref-1)
2. Эрүүл мэндийн тухай хууль “Төрийн мэдээлэл” эмхэтгэлийн 2011 оны 21 дүгээрт нийтлэгдсэн. [↑](#footnote-ref-2)
3. Донорын тухай хууль “Төрийн мэдээлэл” эмхэтгэлийн 2000 оны 06 дугаарт нийтлэгдсэн. [↑](#footnote-ref-3)
4. 4 Гэр бүлийн тухай хууль “Төрийн мэдээлэл” эмхэтгэлийн 1999 оны 30 дугаарт нийтлэгдсэн. [↑](#footnote-ref-4)
5. [↑](#footnote-ref-5)
6. 5Эрүүл мэндийн тухай хууль “Төрийн мэдээлэл” эмхэтгэлийн 2011 оны 21 дүгээрт нийтлэгдсэн. [↑](#footnote-ref-6)
7. 6Эмнэлгийн тусламж үйлчилгээний тухай хууль “Төрийн мэдээлэл” эмхэтгэлийн 2016 оны 21 дүгээрт нийтлэгдсэн. [↑](#footnote-ref-7)
8. 7 Донорын тухай хууль “Төрийн мэдээлэл” эмхэтгэлийн 2000 оны 06 дугаарт нийтлэгдсэн. [↑](#footnote-ref-8)
9. 8 Монгол Улсын Иргэний хууль “Төрийн мэдээлэл” эмхэтгэлийн 2002 оны 07 дугаарт нийтлэгдсэн. [↑](#footnote-ref-9)
10. [↑](#footnote-ref-10)
11. 9 Иргэний бүртгэлийн тухай хууль “Төрийн мэдээлэл” эмхэтгэлийн 1999 оны 49 дүгээрт нийтлэгдсэн. [↑](#footnote-ref-11)
12. 10 Төрийн албаны тухай хууль “Төрийн мэдээлэл” эмхэтгэлийн 2002 оны 28 дугаарт нийтлэгдсэн. [↑](#footnote-ref-12)
13. 11 Эрүүгийн хууль “Төрийн мэдээлэл” эмхэтгэлийн 2002 оны 05 дугаарт нийтлэгдсэн. [↑](#footnote-ref-13)
14. 12 Зөрчлийн тухай хууль “Төрийн мэдээлэл” эмхэтгэлийн 2016 оны 08 дугаарт нийтлэгдсэн. [↑](#footnote-ref-14)